Stampa t-test tal-qari ... L-Erbatax-il Ġimgħa taż-Żmien ta' Matul is-Sena Għal dejjem ngħarrsek miegħi. Ħos 2, 16.17b-18.21-22 Qari mill-Ktieb tal-Profeta Ħosegħa Dan jgħid il-Mulej: "Araw, jiena se niġbidha, neħodha fid-deżert u lil qalbha nkellem. Hemmhekk hi twieġeb bħal fi żmien żgħożitha, bħal fi żmien ħruġha minn art l-Eġittu. U jiġri f'dak il-jum – oraklu tal-Mulej – li hi ssejjaħli: "Żewġi"; lili ma ssejjaħlix "Sidi", iżjed. Għal dejjem ngħarrsek miegħi, ngħarrsek miegħi fis-sewwa u l-ħaqq, fl-imħabba u l-ħniena, b'rabta fidila jiena ngħarrsek miegħi, u int tagħraf lill-Mulej". Il-Kelma tal-Mulej R/. Irroddu ħajr lil Alla R/. (8a): Twajjeb u ħanin il-Mulej Kuljum irrid inbierkek, u nfaħħar ismek għal dejjem ta' dejjem. Kbir il-Mulej, ta' min ifaħħru bil-bosta, bla tarf il-kobor tiegħu. R/. Nisel lil nisel isebbaħ għemilek, u s-setgħa tiegħek ixandru. Il-ġmiel u l-kobor tas-sebħ tiegħek iħabbru, u fuq l-għeġubijiet tiegħek jitħaddtu. R/. Il-qawwa tal-għemejjel tiegħek tal-biża' jxandru; u jien fuq l-għemejjel kbar tiegħek nitħaddet. It-tjubija tiegħek bla qjies ifakkru, jgħajtu bil-ferħ minħabba l-ġustizzja tiegħek. R/. Twajjeb u ħanin il-Mulej, idum biex jagħdab u kollu tieba. Twajjeb ma' kulħadd il-Mulej, tjubitu fuq kulma għamel. R/. AKKLAMAZZJONI QABEL L-EVANĠELJU ara 2 Tim 1, 10 Is-Salvatur tagħna Kristu Ġesù qered il-mewt, u dawwal il-ħajja permezz tal-Evanġelju. EVANĠELJU Binti iss'issa għadha kemm mietet. Imma int ejja u hija tgħix. Qari mill-Evanġelju skont San Mattew F'dak iż-żmien, resaq lejn Ġesù wieħed mill-kapijiet, inxteħet f'riġlejh u qallu: "Binti iss'issa għadha kemm mietet. Imma int ejja qiegħed idek fuqha u hija tgħix". Ġesù qam u mar warajh flimkien mad-dixxipli tiegħu. Mela waħda mara, li kienet ilha tnax-il sena sħaħ tbati bit-tnixxija tad-demm, resqet lejh minn wara u messitlu t-tarf tal-libsa, għax bejnha u bejn ruħha qalet: "Imqar jekk immiss il-libsa tiegħu, infiq". Ġesù dar, lemaħha, u qalilha: "Agħmel il-qalb, binti; il-fidi tiegħek fejqitek". U minn dak il-ħin stess il-mara fieqet. Meta daħal għand il-kap, Ġesù ra d-daqqaqa tal-flawt u folla nies jagħmlu storbju sħiħ; u qalilhom: "Warrbu, għax it-tifla mhijiex mejta, imma rieqda". U qabdu jiddieħku bih. Iżda hu keċċa n-nies 'il barra, daħal, qabad id it-tifla u din qamet. U din l-aħbar xterdet ma' dak il-pajjiż kollu. Il-Kelma tal-Mulej R/. Tifħir lilek Kristu
Qari tal-Quddies tat-Tnejn tat-XIV-il ġimgħa matul is-Sena